﻿ Punctul zero al TIFF se mută pe Universităţii de Kristina Restea, 04 ianuarie 2012, 12:03 citiri:745, comentarii:0 Un imobil monument istoric a fost închiriat cu 4 500 de euro pe lună în zona ultracentrală şi se va transforma în centru al festivalului Proiectul vizează crearea de săli multifuncţionale şi a unei grădini de vară pentru vizionat filme Clădirea, amplasată în apropiere de Piaţa Unirii, de vechiul Continental şi de cinematograful Arta, va fi regândită de arhitecţi şi de organizatorii Festivalului Internaţional de Film Transilvania (TIFF) Spaţiile vor putea fi folosite pe tot parcursul anului Imobilul de la nr 6 urmează să se transforme în centru al TIFF, care a devenit unul dintre cele mai importante evenimente ale Clujului şi un atu major în candidatura oraşului la titlul de Capitală Culturală Europeană (CCE) Spaţiul pentru "punctul 0" al TIFF se aşază la "Km 0" al oraşului Asociaţia pentru Promovarea Filmului Românesc, organizator al TIFF, este beneficiara unui certificat de urbanism eliberat de primărie, scopul fiind amenajarea TIFF Point: reamenajare interioară (cafenea, birouri, săli multifuncţionale, pub), reamenajare curte şi grădină, refaţadizare a clădirii Directorul TIFF, regizorul Tudor Giurgiu, lucrează la un proiect care vizează crearea unui spaţiu cu funcţiuni complexe, care să devină şi centru al festivalului de film "Am luat taurul de coarne şi facem demersuri pentru a rezolva o necesitate mai veche Încercăm să punem cap la cap lucrurile pentru un proiect de centru al festivalului Am găsit un spaţiu care se poate transforma în centru cultural, care să aibă şi destinaţia de centru al festivalului, să fie un fel de punct zero al TIFF Lucrăm la proiect, suntem în discuţii cu arhitecţii, este vorba despre o destinaţie complexă Ceea ce se va face acolo va fi o noutate pentru Cluj, apropo şi de lipsa de infrastructură şi de deficitul de spaţii pentru evenimente, festivaluri, proiecţii", a menţionat Giurgiu Echipa TIFF va face publice planurile în următoarea perioadă Proiectul este realizat de Planwerk, birou care a mai colaborat cu organizatorii TIFF, arhitecţii fiind responsabili cu amenajarea Pieţei Unirii pentru festival sau cu modernizarea cinematografului Victoria Pentru a găzdui noile funcţiuni, casa din centrul oraşului va fi restaurată "din rădăcini", explică arhitecţii care lucrează la proiect "Cei de la TIFF au închiriat casa de la proprietar, care avea şi el deja o autorizaţie de construire, pentru altă destinaţie Practic, noi facem o modificare şi o extindere de proiect Vor fi acolo spaţii ale organizatorilor, spaţii de prezentare, de întâlniri, pentru proiecţii, pentru conferinţe Se va amenaja şi o cafenea, iar în curte se vor putea face proiecţii de filme Casa va fi un centru TIFF permanent, nu doar pe perioada festivalului Se vor putea face tot felul de activităţi acolo, începând de la cele destinate copiilor la cele pentru profesionişti", a menţionat arhitectul Adrian Borda, asociat în Planwerk Proiectul este gândit pentru întreaga clădire şi ar putea fi pus în practică până la următoarea ediţie, cel puţin parţial "Proprietarul de la care s-a închiriat spaţiul avea autorizaţie pentru restaurarea clădirii şi un proiect, din care o parte viza locuinţe Acesta va fi modificat Clădirea se potriveşte pentru actuala destinaţie La structură nu sunt mari modificări de făcut, e mai degrabă o chestiune de amenajări şi mici adaptări pentru noile funcţiuni şi sunt necesare multe reparaţii Imobilul se potriveşte foarte bine cu ceea ce le trebuie lor Proiectul iese natural Clădirea are pivniţe de Renaştere, are diverse faze de construcţie, are o parte barocă, o a doua parte barocă Este cea mai bizară casă pe care am văzut-o, ca evoluţie", a detaliat arhitectul Festivalul populează oraşul Anual, timp de 10 zile, TIFF animă cu filme şi evenimente conexe mai multe spaţii din oraş Alături de spaţiile tradiţionale de gazde de film (cinematografele Florin Piersic, Victoria, Arta, Odeon - în 2011), pe listă se adaugă Centrul Cultural Francez, Muzeul de Artă sau Castelul Banffy din Bonţida, Teatrul Maghiar şi Teatrul Naţional, cafenele, cluburi, Fabrica de Pensule şi chiar fostul hotel Continental De asemenea, Piaţa Unirii sau o zonă de terenuri de sport din cartierul Mănăştur au fost amenajate pe parcursul ediţiei din acest an pentru proiecţii de filme în aer liber Bază pentru Cluj, Capitală Culturală Europeană TIFF, care a ajuns în ediţia din acest an la a zecea aniversare, este unul dintre punctele în jurul cărora se concentrează pregătirea candidaturii Clujului pentru titlul de Capitală Culturală Europeană 2020 Ediţia din acest an a adus peste 220 de filme din 45 de ţări, proiecţii şi evenimente speciale (piese de teatru, expoziţii, concerte, lansări de carte sau DVD) în peste 30 de locaţii din municipiu şi din afara lui, 1 228 de invitaţi şi jurnalişti din ţară şi din străinătate Numărul total de intrări la filmele şi evenimentele din cadrul festivalului a fost aproximat la 70 000